钦定古今图书集成/明伦汇编/官常典/第521卷 > 刘斌
## 钦定古今图书集成/明伦汇编/官常典/第521卷 > 刘斌

按《元史》本传：“斌，济南历城县人。少孤，鞠于大父，有勇
力。从济南张荣起兵，为管军千户。岁壬辰，攻河南，以
功授中翼都统。攻睢阳军，军杏堆，距陈州七十里。闻
陈整军于近郊，斌率众夜破之。又击走太康守兵，擒其将。三日，太康陷。荣言于帅阿术鲁曰：‘太康之平，榷
其锋者，斌也’。移屯襄阳，军乏食，斌知青陵多积谷，前”
阻大泽，水深不可涉，陈可取状，众难之。斌叱之曰：“彼
恃险，不我虞，取可必也。”乃率百骑夜发，获敌人，使道
之前行污泽中五十馀里，遇敌兵，斌舍马挥槊，突敌
败之，得其粮数千斛。迁官知中外诸军事。从攻六安，
先登破其城。癸卯，擢济南推官。辛亥，授本道左副元
帅。乙卯，升济南新旧军万户，移镇邳州，宋将惮之。己
未，病，谓其子曰：“居官当廉正自守，毋渎货以丧身败
家。”语毕而逝，年六十有二。赠中奉大夫、参知政事、护
军、彭城郡公，谥武庄。子思敬。